Frode Sørensen (S), 2003-11-14:
Som bekendt blev hjemmeserviceordningen indført som en permanent ordning i 1997, og siden da har vi set en opblomstring af ordningen som et etableret erhverv.
I 2001 opgjorde erhvervsminister Ole Stavad, at hjemmeservicevirksomhederne beskæftigede mere end 5.000 mennesker, at de omsatte henved 1 mia. kr., og at de udbød rengøring og tidligere også havearbejde til private kunder.
På kort tid var hjemmeservice altså blevet en del af hverdagen for mange.
Omkring hver tiende
husstand brugte hjemmeservice, og ordningen var især god for travle børnefamilier, hvor begge forældre havde et arbejde, som ikke altid kunne indpasses i et 37-timers skema.
Men allerede fra august 2003 stod det klart, at regeringen ville denne service til livs.
Det skrev finansministeren i præsentationspjecen »Velfærd med klare værdier«.
Lovforslaget om at ændre hjemmeserviceordningen indebærer, at kun førtidspensionister eller alderspensionister på mindst 65 år kan få tilskud for fremtiden, og endvidere sænker ministeren tilskudsloftet til 6.000 kr.
Hjemmeservice til andre vil derefter fremover blive betalt 100 pct. af brugeren, hvis den overhovedet vil blive benyttet.
Det er anden gang, VK-regeringen skærer en stor, fed skive af hjemmeservicepølsen, og i praksis vil der faktisk kun være endestykket tilbage.
Mit postulat er, at i praksis vil hjemmeservice ophøre fra nytår.
Vi skønner, at der i første omgang vil blive tale om omkring 1.000 færre ansatte i hjemmeserviceerhvervet, og i en tid, hvor arbejdsledigheden stiger med 50 personer hver evig eneste dag, vil Socialdemokraterne afvise at mangedoble dette tal fra den 1. januar, hvor indskrænkningen skal finde sted.
Økonomi- og erhvervsministeren har også nogle ringe argumenter.
Ministeren mener, at ordningen kun i begrænset omfang har fjernet sort arbejde.
Her kom styrelsen frem til, at ordningen klart begrænser sort arbejde.
Mministeren er også utilfreds med, at ordningen især bruges af familier med høje indkomster.
Lad os sige det sådan: Jamen det var egentlig hensigten at støtte børnefamilier med en presset hverdag, og da de ofte er blandt de mere velstillede, er det da egentlig ikke så besynderligt.
Men der er vel også lidt af en misundelsesvurdering i ministerens argument.
Men det væsentligste er dog, at ordningen har haft en kraftig arbejdsmarkedspolitisk effekt.
Det er grupper som kortvarigt uddannede mennesker, som har været væk fra arbejdsmarkedet i længere tid, samt folk af anden oprindelse
end dansk, og dem sender regeringen nu på gaden. De samfundsøkonomiske beregninger af ordningens følger er et par år gamle, men situationen i 2000 var rent samfundsøkonomisk næppe væsentlig forskellig fra i dag.
Men det, der er væsentligt, er, at dengang fald ledigheden uge for uge, og i dag stiger den dag for dag.
Situationen er, at efterspørgslen efter den arbejdskraft, som udgør stammen i hjemmeservicen, vil fortsat være lav, og derfor er det prisværdigt, at så mange har haft mulighed for at bruge deres evner og gå fra ingenting til et fuldt værdigt arbejde.
Til dagbladet B.T.'s læser Peter Laursen sagde
statsministeren den 20. november 2001 - denne dag, hvor det ikke gik så godt for os alle sammen, selve valgdagen: »Vi har ingen planer om at ændre på hjemmeserviceordningen.
Mennesker, der har behov for at få lavet et stykke arbejde, kan få det gjort, og med ordningen undgår man også, ...«
- og hør nu godt efter, hr. minister, »... at nogle udfører sort arbejde.
Så vi har ingen planer i den retning.
Og i dag må vi jo sige, at den gode, borgerlige avis JydskeVestkysten på meget fornem vis følger det op: »Fogh bryder igen sit løfte.« Jeg kan kun sige, at vi er 100 pct. enige med statsministeren i, at man skal lade være med at ændre på hjemmeserviceordningen.
Men vi må altså konstatere, at det synspunkt har han ikke mere, og det ligner jo en ny skandale som den med de supplerende dagpenge.
Jeg håber, at de fleste af landets 5.000 beskæftigede i hjemmeservicebranchen vil komme til at stå i kø foran udvalgsdøren for at fortælle udvalget, hvor indlysende forkert ideen om at skære hjemmeservicen yderligere ned er.
Jeg håber også, de vil stå i kø, ved økonomi- og erhvervsministerens dør med det samme budskab, og så håber
jeg, at regeringen vil lytte til det signal og handle rigtigt og trække forslaget tilbage. Socialdemokratiet kan naturligvis ikke støtte forslaget.